Hermann von Hanneken

**Hermann Konstantin Albert Julius von Hanneken** (født 5. januar 1890 i Gotha i Thüringen i Tyskland, død 22. juli 1981 i Herford i Nordrhein-Westfalen) var en tysk general og øverstkommanderende for de tyske styrker i Danmark fra oktober 1942 til januar 1945.

Han ble etter krigen stilt for retten i Danmark, men ble frikjent.

## Liv og virke
### Bakgrunn
Han var sønn av den prøyssiske oberst *Hermann von Hanneken* (1847–1899) og *Hertha von der Lancken* (1856–1914), som stammet fra huset Plüggentin på Rügen.

Von Hanneken giftet seg første gang den 27. september 1911 i Dessau med *Anna-Maria Gräfin* (grevinne) *von Hacke*. Hun døde 1½ måned senere, og von Hanneken giftet seg igjen den 26. juni 1915 i Berlin med *Celia-Cicita von Soest* (9. oktober 1891 i Berlin–27. januar 1981 i Herford), datter av fabrikkeier *Hermann von Soest* og *Almaria Kuschke-Heinersdorf*.

### Utdannelse og første verdenskrig
Etter utdannelse i en kadettskole inntrådte von Hanneken i 1908 i den prøyssiske armé som fenrik. Ett år senere ble han forfremmet til løytnant. I 1915 ble han adjutant med grad av premierløytnant i et regiment under første verdenskrig. I april 1917 ble han overført til generalstaben, og året etter ble han forfremmet til kaptein.

### ''Reichswehr''
Etter krigen var han i 1919 blant de offiserer som ble opptatt i det tyske *[[Reichswehr]]*.

Heretter overtok han en oppgave i *Reichwehr*-ministeriet, der han var det neste års tid. Fra 1924 til 1927 var han overført til *Reichwaffenamt* (materiellkommandoen). Fra 1927 ledet han tropper som kompanisjef, og det fortsatte inntil han i 1930 ble forfremmet til major. Tre år senere ble han oberstløytnant. Fra 1935 hadde han kommandoen over et regiment og kunne nå forfremmes til oberst.

Året etter, 1936, ble han forflyttet til *[[Heereswaffenamt]]* (materiellkommandoen), der han ble stabssjef. Den 3. juli 1937 ble han fullmektig for innkjøp av jern og stål.

### Næringsministeriet
I næringsministeriet ble han den 1. september 1939 utnevnt til leder av hovedavdeling II (industri). I 1940 fikk han stilling som understatssekretær. Samme år ble han forfremmet til generalløytnant, og i 1941 ble han *General der Infanterie*.

Da det etter krigsutbruddet ble stor mangel på jern og stål til rustningsindustrien, var det bare næringsminister Hans Kehrl som kunne redde ham ut av problemene med et nytt system. Leveringstidene var vokst dramatisk, fordi von Hanneken i en toårig periode hadde godkjent leveranser som oversteg mengden av jern og stål som kunne leveres. Hans Kehrl nevnte ikke noe om dette i sine offentliggjorte opptegnelser, men det gjorde hans saksbehandler Arnold Köster til gjengjeld. Kehrl beskrev i sine erindringer von Hanneken som ubesluttsom og konfliktsky. 

### Kullmangel 1941
Som fullmektig beskjeftiget han seg også med kulleveransene til jern- og stålindustrien. Således tog han den 6. juni 1941 på det 11. møte i *Generalrat der Wirtschaft* stilling til at etterspørselen etter kull de siste fire årene var steget kraftigere enn tilbudet. De europeiske landene som var avhengige ab tysk kull, fikk bare 60% av bestilt mengde. Fra april 1941 måtte de innenlandske kullforbrukere akseptere en senkning av leveransene på omkring 10%. Tallrike virksomheter måtte legge ned eller redusere driften. Innenlandske energileverandører måtte akseptere en senkning av kullforbruket på 20%.

I mars/april 1942 ble von Hanneken fratatt ansvaret for fordeling av jern og stål, som ble overdratt til den sentrale planleggingen. Som følge av ytterligere endringer i næringsministeriet ble oppgavene i hovedavdeling II i stort omfang overført til andre organer, så Hanneken kunne dra på ferie i august 1942 og forlate næringsministeriet i oktober.

### Øverstkommanderende i Danmark
Den 12. oktober 1942 overtok han funksjonen som øverstkommanderende for de tyske styrker i Danmark. Han var ansvarlig for invasjonsforsvaret og slo inn på en hardere kurs overfor motstandsbevegelsen. Det brakte ham i motstrid med den riksbefullmektigede Werner Best. 

I august 1943 var situasjonen i Danmark så urolig med streiker og sabotasjer at dr. Best ble kalt til Berlin og skjelt ut av Hitler. «Blek og skjelven» var han tilbake i København 27. august og oppdaget at von Hanneken alt vurderte militær unntakstilstand og internering av den danske hæren.    

Den 29. august 1943 innførte han unntakstilstand og dermed også trusselen om dødsstraff. Han forklarte situasjonen med at danske myndigheter ikke hadde klart å opprettholde ro og orden. Samtidig ble den danske hæren og flåten oppløst, og personellet internert.

23. september skrev general von Hanneken til Berlin om utsettelse av jødeaksjonen til etter unntakstilstanden, for han ønsket ikke den tyske hærens omdømme skjemmet av innblanding i dette. General Jodl svarte: «Tull. Det dreier seg om statslige nødvendigheter.» (*Geschwätz. Es dreht sich um staatliche Notwendigkeiten.*) Men von Hanneken ville ikke strekke seg lenger enn til å sende 50 mann for å avsperre havneområdet under ombordstigningen. Da var troppene hans bare involvert i å opprettholde lov og orden; ikke i arrestasjon av sivile. Natt til 2. oktober 1943 ble jødeaksjonen innledet. Dr. Best forklarte den danske diplomaten Nils Svenningsen (1884-1985) fra utenriksdepartementet - den danske regjeringen var gått av - at arbeidsdyktige jøder ville bli satt i arbeid, og gamle og uføre plassert i Theresienstadt, «*hvor jødene nyter selvstyre og har anstendige levekår*». Til gjengjeld skulle den danske hæren da bli løslatt; bare offiserene måtte godta å være bevoktet.     

Den 19. september 1944 støttet von Hanneken oppløsningen av dansk politi, kalt *Aktion Möwe* («aksjon Måke»).

### Avsettelse
I januar 1945 mistet han sin kommando. Han ble beskyldt for korrupsjon og ved tysk rikskrigsrett idømt åtte års fengsel, og degradert. Han ble utnevnt til oberst av Hitler, som ikke mente å kunne tillate seg den luksus å la von Hanneken sitte i fengsel fordi han hadde tiltatt seg et par møbler. I stedet ble han degradert til major og sendt til fronten.

### Etter krigen
Ved krigens avslutning kom han i amerikansk krigsfangenskap. Herfra ble han utlevert til Danmark, hvor han i 1948 ble idømt åtte års fengsel i Københavns byrett for sin andel i den tyske motterror og for sin andel i arrestasjonen og deportasjonen av det danske politi og av grensegendarmene. Han anket til landsretten hvor han han frifunnet den 9. mai 1949.

Han ble utvist fra Danmark og levde tilbaketrukket til sin død i 1981.

## Vurderinger
Hermann von Hanneken fikk i Danmark rykte på seg som en stupid, høyrøstet og korrupt nazigeneral. Men von Hanneken var aldri medlem av DNSAP. Mens han etter krigen satt i varetektsarrest i Danmark, ble han mentalundersøkt av den danske rettspsykiater Max Schmidt, som konkluderte at von Hanneken var *et meget overlegent intellekt, et rikt begavet, følsomt og levende menneske.*

Hans bryske fremtoning – også rent stemmemessig – falt noen tungt for brystet, blant andre den danske forbindelsesmann til hovedkvarteret i Silkeborg fra november 1943, stiftsamtmann Peder Herschend (1881-1963), jfr departementsjefstyret, som i bøker og foredrag har videreformidlet sitt negative inntrykk av von Hanneken. Med hensyn til korrupsjonsanklagene ble von Hanneken ved rikskrigsretten bare dømt som ansvarlig for at hovedkvarteret hans hadde brukt bensin til ikke-tjenstlig kjøring. At han ble avsatt og stilt for retten, har muligens mer å gjøre med hans kontakt med offiserer med perifer tilknytning til attentatet på Hitler den 20. juli 1944.

## Referanser


## Litteratur
* Hans Kehrl: *Krisenmanager im Dritten Reich*, Düsseldorf 1973
* Ernst Klee: *Personenlexikon zum Dritten Reich*, Frankfurt/Main 2003
* Herbert Michaelis et al.: *Ursachen und Folgen – Vom deutschen Zusammenbruch 1918 und 1945 bis zur staatichen Neuordnung Deutschlands in der Gegenwart*, Biographisches Register Teil 1: A-K, Berlin 1979
* Hans Riedel: *Eisen und Kohle für das Dritte Reich – Paul Pleiger in der NS-Wirtschaft*, Frankfurt/Main 1973
* Genealogisches Handbuch des Adels, *Adelige Häuser B* Band XIV, Seite 288, Band 78 der Gesamtreihe, C. A. Starke Verlag, Limburg (Lahn) 1981
* Ole Drostrup: *Den hæmmede kriger – et portræt af general von Hanneken*. Odense 1997.
* Dan Mouritzsen: *Gefechtsstand Silkeborg Bad*, Silkeborg 2003

## Eksterne lenker
* Et bilde av von Hanneken